Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 1364/13/3306	Považská Bystrica, 17.12.2013
EEČ : 2-26-207-2013

U Z N E S E N I E

Trestná vec:	obvinený XXXXX 
Prečin:	Útok na verejného činiteľa podľa § 323 odsek 1 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Považská Bystrica
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 14.11.2013 asi o 21.50h v Púchove, na Ul. I. Kraska, pred obytným domom č. 489/16, počas vykonávania služobného zákroku, fyzicky napadol príslušníka PZ, Obvodného oddelenia PZ Púchov, nstržm. XXXXX, ktorý spoločne s nstržm. XXXXX vykonával hliadkovú službu tak, že ho udrel päsťou do oblasti hlavy, čím takto spôsobil nstržm. XXXXX povrchové poranenie vlasatej kože hlavy a ulomenie časti horného predného ľavého zuba, čo si nevyžiadalo práceneschopnosť,

lebo obvinený nebol v čase činu pre nepríčetnosť trestne zodpovedný

Odôvodnenie:
Vyšetrovateľ Okresného riaditeľstva PZ, Odboru kriminálnej polície XXXXX uznesením ČVS:ORP-703/OVK-PB-2013 zo dňa 15.11.2013 začal trestné stíhanie za prečin útoku na verejného činiteľa podľa § 323 ods.1 písm.a/ Tr.zák. a následne dňa 15.11.2013 vzniesol obvinenie XXXXX za prečin útoku na verejného činiteľa podľa § 323 ods.1 písm.a/ Tr.zák. na tom skutkovom základe, ako je uvedené vo výrokovej časti tohto uznesenia. 

	Po skončení prípravného konania mi vyšetrovateľ PZ predložil vyšetrovací spis s návrhom na zastavenie trestného stíhania podľa § 213 ods.1 písm.e/ Tr.por.. 

	Preskúmal som na vec sa vzťahujúci spisový materiál a zistil som, že návrh vyšetrovateľa PZ je dôvodný. 

	XXXXX vo svojej výpovedi uviedol, že keď bol vonku s bratom a okolo išli policajti, tí sa zastavili, z ktorých jedného udrel päsťou do tváre. 

	Poškodený XXXXX, ako aj svedok nstržm. XXXXX zhodne uviedli, že dňa 14.11.2013 o 21.35h, keď vykonávali hliadkovú činnosť, dostali telefonicky pokyn od stálej služby Obvodného oddelenia PZ Púchov, aby sa premiestnili na Ul. I. Krasku, kde rýchla zdravotná pomoc potrebovala asistenciu pri zákroku proti určitej osobe. Po príchode zistili, že rýchla zdravotná pomoc sa tam ešte nenachádza a na zemi ležali dvaja muži, pričom jeden, ktorý bol na vrchu, držal toho druhého, keď ich vyzvali, aby prestali v tomto konaní, jeden z mužov im povedal, že drží svojho brata, išlo o obv. XXXXX, a to z toho dôvodu, že je agresívny voči matke, lebo mu preskakuje a potrebuje pomoc. Keď sa potom obaja postavili, obv. XXXXX sa neustále metal, stále niečo hovoril nesúvisle a keď ich jeho brat požiadal, aby ho držali do príchodu zdravotníckej pomoci, pritom ako XXXXX ho chytil za ruku, obv. XXXXX sa vytrhol a udrel ho päsťou do ľavej strany hlavy. Z úderu bol otrasený a zistil, že má zlomený horný zub. Potom proti obv. XXXXX zakročil jeho kolega, ktorý ho spacifikoval a držal až do príchodu rýchlej zdravotnej služby.  

	Vzhľadom na pochybnosti o duševnom stave obv. XXXXX, pribral vyšetrovateľ PZ na základe príkazu sudcu pre prípravné konanie Okresného súdu XXXXX sp.zn. 0Tp/318/2013 zo dňa 26.11.2013 do konania dvoch znalcov     z odboru zdravotníctva, odvetvia psychiatria, za účelom skúmania duševného stavu obv. XXXXX Znalci z odboru zdravotníctva, odvetvia psychiatrie MUDr. XXXXX a MUDr. XXXXX v závere znaleckého posudku  konštatovali, že obv. XXXXX trpí závažným duševným ochorením - Schiozafektívnou  poruchou, manického typu, chronického priebehu aktuálne s psychotickou dezintegráciou osobnosti. Touto duševnou poruchou trpel obv. XXXXX aj v čase spáchania trestného činu, teraz mu kladený za vinu. V dôsledku tejto duševnej poruchy boli jeho rozpoznávacie a ovládacie schopnosti v čase spáchania prečinu v plnom rozsahu vymiznuté. Taktiež znalci konštatovali, že obv. XXXXX z týchto dôvodov plne nechápe zmysel a účel trestného konania, ktoré je proti nemu vedené. Vzhľadom k závažnosti duševnej poruchy obvineného je možné jeho pobyt na slobode z psychiatrického hľadiska považovať za nebezpečný pre spoločnosť, a preto znalci doporučili, aby obv. XXXXX bolo uložené ochranné psychiatrické liečenie v ústavnej forme. 

	Podľa § 23 Tr.zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

	Podľa § 215 ods.1 písm.e/ Tr.por. prokurátor zastaví trestné stíhanie ak obvinený nebol v čase činu pre nepríčetnosť trestne zodpovedný. 

	Vzhľadom k tomu, že obv. XXXXX v zmysle záverov znaleckého posudku nemohol pre svoju duševnú poruchu rozpoznať protiprávnosť svojho konania a nebol schopný svoje konanie ani ovládať, je tu daný dôvod na zastavenie trestného stíhania pre nepríčetnosť obv. XXXXX. 

	Preto som rozhodol tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Tatarka
prokurátor